**Nemzeti Agrárgazdasági Kamara és Európai Friss Csapat program #ZöldségGyümölcsHős pályázat**

**Szabályzat**

Keressük 2021 #ZöldségGyümölcsHősét!

A #ZöldségGyümölcsHős pályázatot a Nemzeti Agrárgazdasági Kamara (NAK) és Európai Friss Csapat program (EFCS program) hirdeti meg, melynek keretein belül közösségek (pl.: iskolák, osztályok, óvodák, egyesületek stb.) jelölhetnek Magyarország 2021 #ZöldségGyümölcsHőse címre, olyan személyeket, akik sokat tesznek a gyerekek friss zöldség, gyümölcs fogyasztásáért és egészséges táplálkozásáért. A pályázatban kiválasztott #ZöldségGyümölcsHőst a NAK nevezi a nemzetközi #FoodHero pályázaton, illetve lehetőséget ad, hogy részt vegyen az Európai Friss Csapat 2021. évi programjában, a NAK által felajánlott zöldség-gyümölcs nyeremény mellett, amit megoszt az őt jelölő közösséggel. A pályázaton a nyertesnek pénzösszeg nem kerül juttatásra.

A nemzetközi #FoodHero pályázatot az ENSZ Élelmezésügyi és Mezőgazdasági Szervezete (FAO) hirdeti meg. Nyertesei bekerülhetnek a nemzetközi #FoodHero-k közé. Az országok eddigi nyertesei itt találhatók: http://www.fao.org/world-food-day/food-heroes.

**A pályázat ütemezése**

**Jelölési szakasz:**

2021.06.17. - 2021.09.19.

**A pályázatok beérkezési határideje:**

2021. szeptember 19. 17 óra

**Kiválasztási szakasz:**

2021.09.20. - 2021.09.22.

**Eredményhirdetés:**

2021. szeptember 23.

**A pályázat leírása**

2021 az ENSZ döntése értelmében a Zöldségek és Gyümölcsök Nemzetközi Éve. Ehhez kapcsolódóan az Egyesült Nemzetek Szervezetének Élelmezésügyi és Mezőgazdasági Szervezete (FAO) életre hívta a #FoodHero kezdeményezést. Magyarországon a Nemzeti Agrárgazdasági Kamara, edukációs programjával az Európai Friss Csapattal együttműködésben állt a kezdeményezés élére, hogy megtalálja a hazai #FoodHero-kat, vagy ahogyan itthon hivatalosan nevezik őket: #ZöldségGyümölcsHősöket.

A pályázatra közösségek (pl.: iskolák, osztályok, óvodák, egyesületek, baráti körök stb.) küldhetik be a pályázatukat Magyarország 2021 #ZöldségGyümölcsHőse jelöltjére, amelynek tartalmaznia kell a Magyarország 2021 #ZöldségGyümölcsHős címre jelölt történetének rövid leírását, a kitöltött jelentkezési lapot, az aláírt jelölő- és jelölti nyilatkozatot, valamint legalább 1-3 darab előírások szerinti fotót, esetleg videót. A jelöléseket kizárólag elektronikus úton lehet benyújtani a zoldseggyumolcshos@havasmedia.com e-mail címre. A határidőre beérkező pályázatokat a NAK és az Európai Friss Csapat program szakmai zsűrije értékeli, és kiválasztja a nyertes pályázót, aki Magyarország #ZöldségGyümölcsHőse lesz 2021-ben.

A benyújtott pályázati anyagokat a NAK és az EFCS program nem küldi vissza.

**Nevezés a pályázatra**

A pályázatra az alábbiak szerinti pályázati anyag benyújtásával lehet jelölni. A Pályázatban részvétel feltétele, hogy a #ZöldségGyümölcsHős címre jelölt és a jelölő közösség képviseletében eljáró személy személyes adatai kezelésére vonatkozó adatkezelési tájékoztatót elolvassák, megismerjék és megértsék, valamint jelen szabályzat feltételeit elfogadják, a beküldött pályázati anyag jelen tájékoztató alján az egyéb rendelkezések között felsorolt felhasználásához hozzájáruljanak, az erre vonatkozó a nyilatkozatokat a jelölő pedig becsatolja a pályázat mellékleteként.

A mellékleteket és az adatkezelési tájékoztató:

 a [www.frutti-veggi.hu](http://www.frutti-veggi.hu) weboldalon találhatók.

 **Hogyan kell a #ZöldségGyümölcsHős jelöltet bemutatni:**

* A pályázatot közösség, csoport, civil szerveződés nyújthatja be (óvoda, óvodai csoport, iskola, iskolai osztály, közösségi kert közösségek, baráti körök, munkahelyek, egyesületek stb.) a kitöltött jelölőlappal, valamint egy történettel a jelöltről, címmel együtt kb. 350 szót / 2000 karakter (szóközzel együtt) terjedelemben.
* A történetet egyes szám harmadik személyben, leíró jelleggel kell megfogalmazni, egyszerű, hétköznapi nyelven.
* Fontos, hogy mindenképpen tartalmazzon 2-3 idézetet magától a #ZöldségGyümölcsHős jelölttől: Miket szokott mondani? Hogyan ösztönzi a gyerekeket a zöldség- gyümölcs fogyasztásra? Melyek a gondolatai az egészséges táplálkozással kapcsolatban?
* A történet tartalmazzon leírást, arról a tevékenységről, amit #ZöldségGyümölcsHős jelölt végez.
* A történetből mindenképpen derüljön ki, mi az, amiben a jelölt példaértékű.
* Ha vannak számszerűsíthető eredmények, akkor azokat is javasolt beleírni. A történet befejezéseként ki kell térni a jelölt tevékenységének eredményére, további folytatására (Például hogyan látja magát és tevékenységét az elkövetkező 5-10 évben).
* A pályázat mellé csatolni kell legalább 1-3 darab 300 dpi felbontású fotót, ami a #ZöldségGyümölcsHőst mutatja be munka közben vagy a jelölt mindennapi életét, zöldség- gyümölcsfogyasztást népszerűsítő tevékenységét ábrázolja, összefüggésben a leírt történettel.
* A fotó mellett videót is lehet csatolni, de nem feltétele a pályázaton részvételnek.

**A pályázatnak a mellékletekkel 2021. szeptember 19. 17 óráig kell beérkeznie a** **zoldseggyumolcshos@havasmedia.com** **e-mail címre.**

**Adók és közterhek**

A nyereményekkel kapcsolatos bármely esetlegesen felmerülő adó és járulék megfizetését a Nemzeti Agrárgazdasági Kamara vállalja.

**Adatkezelés**

A jelölés beküldésekor a jelölő közösség/szervezet/intézmény tüntesse fel az elnevezését és postai elérhetőségét, és a képviseletében eljáró személy nevét, e-mail címét és egy telefonszámot, amin elérhető lesz, amennyiben a benyújtott pályázattal kapcsolatban kérdés merülne fel. Valamint a jelölés beküldésekor meg kell adni a jelölt nevét, foglalkozását, telefonszámát és email elérhetőségét is. A nyilatkozat minta megtalálható a [www.frutti-veggi.hu](http://www.frutti-veggi.hu) honlapon.

A jelölő szervezet képviselői, és a jelöltek személy adatainak kezeléséről a [www.frutti-veggi.hu](http://www.frutti-veggi.hu) weboldalon elérhető Adatkezelési Tájékoztató tartalmaz részletes tájékoztatást. Kérjük, ezt olvassa el!

**Egyéb rendelkezések**

A jelölő szervezet képviselői, a jelöltek pályázati anyaguk leadásával hozzájárulnak ahhoz, hogy a pályázat keretében megírt történetet és elkészített fotókat, videót a Nemzeti Agrárgazdasági Kamara és az Európai Friss Csapat program, a program időtartama alatt (2021-2023), a zöldség- gyümölcsfogyasztást népszerűsítő céljával kapcsolatos tevékenysége során, ideértve különösen de nem kizárólag kommunikációs és marketingtevékenysége céljából saját döntésétől függően nyilvánosságra hozza és ellenérték megfizetése nélkül térbeli, időbeli és a felhasználás módjára vonatkozó korlátozás nélkül, nem kizárólagos jelleggel felhasználja, ideértve különösen de nem kizárólag az átdolgozás, többszörözés, terjesztés, közzététel, nyilvános bemutatás és előadás, valamint a kiállítás eseteit is. A jelölő szervezet képviselője szavatol azért, hogy a pályázati anyag és az annak részét képező szerzői mű (írott szöveg, fotó, videó) a jelölt, a jelölő közösség saját szellemi alkotása és ezért annak a NAK, illetve az EFCS program általi felhasználása más harmadik személy jogát vagy jogos érdekét nem sérti.

A Nemzeti Agrárgazdasági Kamara és az Európai Friss Csapat program nem köteles a beérkező jelöléseket a fenti célokra felhasználni.

A nyertes kiválasztásában és a nyeremény odaítélésében a Nemzeti Agrárgazdasági Kamara és az Európai Friss Csapat program döntése végleges és nem vitatható.

A pályázattal kapcsolatban bármilyen felmerülő vitás esetben a Nemzeti Agrárgazdasági Kamara és az Európai Friss Csapat program döntése az irányadó.

A Nemzeti Agrárgazdasági Kamara és az Európai Friss Csapat program fenntartja magának a jogot, hogy amennyiben valamely Jelölő vagy Jelölt részéről a jelen Szabályzatban foglaltak megsértését, bármilyen manipulációt, illetve a pályázat szellemével bármilyen módon összeférhetetlen vagy azt sértő magatartást tapasztal, vagy ennek megalapozott gyanúja felmerül, úgy a pályázati anyagot azonnali hatállyal kizárja a kiválasztási folyamatból. A jelen Szabályzat bárminemű megsértése – akár a díj átvételét követően is – a pályázatból való kizárás következményét, a nyeremény visszakövetelését és esetleges jogi lépések megtételét vonhatja maga után. A Nemzeti Agrárgazdasági Kamara és az Európai Friss Csapat program döntése a kizárás kérdésében végleges és nem vitatható.

A NAK és az EFCS program fenntartja magának a jogot jelen Szabályzat módosítására ill. kiegészítésére.

**Amennyiben egyéb kérdése van kérjük lépjen kapcsolatba velünk:**

**E-mail:** zoldseggyumolcshos@havasmedia.com

**Web:** [www.frutti-veggi.hu](http://www.frutti-veggi.hu)